ฝนตกบ้านน้อง ฟ้าร้องที่บ้าน CSSแฉทุกวัน ทันเกมหุ้น
ราคาหุ้นของบริษัท คอมมิวนิคั่น แอนด์ ซิสเต็มส์ โซลูชั่น จำกัด(มหาชน) หรือ CSS บวกแรงต่อเนื่องด้วยมูลค่าซื้อขายหนาแน่น จากใต้ 3.00 บาท มาเหนือ 3.10 บาท เมื่อเผชิญกับแรงขายทำกำไรตามปกติเพราะมีคนติดหุ้นแถว4-5 บาทมากมาย
18 ม.ค. 2560

ราคาหุ้นของบริษัท คอมมิวนิคั่น แอนด์ ซิสเต็มส์ โซลูชั่น จำกัด(มหาชน) หรือ CSS บวกแรงต่อเนื่องด้วยมูลค่าซื้อขายหนาแน่น จากใต้ 3.00 บาท มาเหนือ 3.10 บาท เมื่อเผชิญกับแรงขายทำกำไรตามปกติเพราะมีคนติดหุ้นแถว4-5 บาทมากมาย
การวิ่งขึ้นแรงของราคาหุ้นCSS  ไม่ใช่เรื่องแปลกเพราะนักลงทุนประเภท “นกรู้”บางกลุ่ม (ผสมโรงด้วยนักวิเคราะห์บางสำนักที่ชอบเจาะไข่แดง) บอกว่าควรได้เวลาซื้อแล้ว เพราะCSS กำลังจะพ้นพงหนามจากที่ตกระกำลำบากมานานนับปี
เหตุผลเพราะยิ่งในกรณีที่ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ประกาศเดินหน้าแผน 3 ปี ทุ่มงบลงทุนขยายโครงข่าย 7 หมื่นล้าน เริ่มตั้งแต่ปี 2560 กันเลยทีเดียว
ยิ่ง DTACลงทุนมากเท่าใด ผู้รับช่วงต่อติดตั้งโครงข่ายโทรคมนาคมอย่าง CSS ก็หนีไม่พ้นรับทรัพย์…ชนิดบุญหล่นทับ…เลี่ยงไม่พ้น
มิน่า …..ช่วงนี้ปะหน้าเฮียกัง …นายสมพงษ์ กังสวิวัฒน์…ซีอีโอใหญ่ของ CSS  ถึงได้มีโหงวเฮ้งสดใสกว่าเมื่อครึ่งแรกของปี 2559
ธุรกิจขนาดเล็ก แม้จะกินน้ำใต้ศอกยักษ์ใหญ่ แต่ก็มีกำไรได้ แถมถ้างานมาก กำไรจะกระโดดดีน่าสนใจเพราะเป็น หุ้นที่เติบโตดี …เรื่องนี้ แฟนคลับขาประจำของ CSS เข้าใจไม่ยาก ไม่ต้องสาธยายให้มากความ
ซื้ออย่างเดียวเข้าพอร์ต รอเวลาขายเมื่อเหมาะสมตามเป้าเท่านั้น
ดูจากสถานการณ์แล้ว ขาประจำของ CSS ก็มีสิทธิ์จะฝันหวาน เพราะโครงการลงทุนสร้างเครือข่ายของ DTAC ไม่ธรรมดา
จากการเปิดเผยของ นายลาร์ส นอร์ลิ่ง ประธานเจ้าหน้าที่บริหาร DTAC เปิดเผยว่า ในปี 2560 บริษัทได้กำหนดแผนการดำเนินงานหลักๆ 2 เรื่อง ได้แก่
1.เน้นการขยายโครงข่ายให้ครอบคลุมทุกพื้นที่ทั่วไทยเพื่อเพิ่มประสิทธิภาพในการให้บริการ
2.การผลักดันให้สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ดำเนินการจัดทำโรดแมป ในการนำคลื่นที่ไม่ได้ใช้ออกมาประมูล รวมทั้งการเตรียมความพร้อมเพื่อเข้าประมูลคลื่นความถี่ 1800 MHz ที่จะหมดสัมปทานในปี 2561 อีกด้วย
เรื่องหลังไม่เกี่ยวกับ CSS โดยตรง แต่เรื่องแรก…โป๊ะเชะ

สำหรับในปี 2560 DTAC ระบุว่า ยังคงเดินหน้าตามแผนลงทุนขยายโครงข่าย 3 ปี (ปี 2559-2561) ภายใต้งบลงทุน 70,000 ล้านบาท ซึ่งในปี 2559 ทางบริษัทได้มีการใช้เงินลงทุนไปแล้วจำนวน 20,000 ล้านบาท โดยล่าสุดบริษัทมีสถานีฐานบนคลื่นความถี่ 4G แล้วจำนวน 20,000 สถานี และ 3G อีกประมาณ 30,000 สถานี และมีจำนวนลูกค้ารวมทั้งสิ้น 25 ล้านราย ซึ่งแบ่งเป็นลูกค้ารายเดือนประมาณ 4.7 ล้านราย และลูกค้าที่ใช้บริการระบบเติมเงินอยู่ที่ 20.3 ล้านราย 
แค่แผนการใช้เงินปีแรกของ DTAC ก็กระฉูดขนาดนี้ คนที่รับติดตั้งอย่าง CSS และรายอื่นๆ ก็ “บุญหล่นทับ”สาหัสสากรรจ์เสียแล้ว
เข้าทำนองฝนตกบ้านน้อง ฟ้าร้องถึงบ้านพี่…อะไรเทือกนี้
ฉายา “ข้าวต้มสมพงษ์”คงไม่ได้มาเพราะบังเอิญเป็นแน่แท้
งานนี้ แม้ เฮียกัง จะพยายามถ่อมตัวตามประสาคนแสนสุภาพแต่ไหนแต่ไรว่า …ปีนี้ ขอแค่บรรลุเป้ารายได้ 5 พันล้านก็ดีใจแล้ว เพราะปี 2559 พลาดเป้ามาแล้ว ปีนี้ จึงไม่กล้าเพิ่มเป้า…แต่คนที่อยู่ในแวดวงย่อมรู้ดีว่า …นั่นมันของเล็กน้อย เท่านั้น
หากย้อนความเดิม ปี 2559 จะพบว่าแม้จะเป็นปีแห่งความน่าผิดหวัง แต่CSS ก็ยังมีกำไร เพราะมีงานไม่คืบหน้ามากนัก …แต่การประคองตัวในยามยากลำบาก ก็ถือว่า เป็นความสามารถในการฝ่าข้ามความยากลำบากมาได้ดีพอสมควร…ใครไม่เคยเจอก็ไม่มีทางเข้าใจ
ปี 2560 คือปีแห่งการกลับมาของ CSS…แต่จะดังระเบิดเหมือน “ข้าวต้มสมพงษ์” หรือไม่…ต้องจับตาดูสัมฤทธิผลกัน
“อิ  อิ  อิ”